S-148/2006

Mál þetta, sem dómtekið var 7. júní sl., höfðaði sýslumaðurinn í Borgarnesi með ákæru 10. maí 2006 á hendur ákærða, H-kk-þgf I-kk-þgf W-kk-þgf, kt. [---], til heimilis að Kveldúlfsgötu 14, Borgarnesi;

„fyrir eftirgreind eignaspjöll og umferðarlagabrot framin í Borgarnesi.

I.

Fyrir eignaspjöll með því að hafa að morgni sunnudagsins 11. september 2005, með felgulykli, brotið 21 rúðu í Grunnskóla Borgarness.

II.

Fyrir umferðarlagabrot með því að hafa að morgni sunnudagsins 11. september 2005, ekið bifreiðinni VZ-242, undir áhrifum áfengis (vínandamagn í blóði 2,25‰) frá bifreiðastæði við veitingastaðinn Hyrnuna án nægilegrar varúðar og aðgæslu með þeim afleiðingum að bifreiðin hafnaði á umferðarskilti á gatnamótum Brúartorgs og Borgarbrautar.

III.

Fyrir umferðarlagabrot með því að hafa að morgni laugardagsins 11. mars 2006, ekið bifreiðinni VZ-242, undir áhrifum áfengis (vínandamagn í blóði 2,74‰) frá Kveldúlfsgötu sem leið lá um Borgarbraut til vesturs og beygt inn á Þorsteinsgötu án nægilegrar varúðar og aðgæslu með þeim afleiðingum að bifreiðin hafnaði á ljósastaur á gatnamótum Þorsteinsgötu og Borgarbrautar, ekið síðan áfram að bifreiðastæði við íþróttamiðstöðina, þar sem hann stöðvaði aksturinn.

Telst þetta varða við 1. mgr. 257. gr. almennra hegningarlaga nr. 19/1940 og 1. mgr. 4. gr. og 1. sbr. 3. mgr. 45. gr. sbr. 100. gr. umferðarlaga nr. 50/1987 með áorðnum breytingum.

Þess er krafist, að ákærði verði dæmdur til refsingar og til sviptingar ökuréttar samkvæmt 101. og 102. gr. nefndra umferðarlaga.“

I.

Ákærði kom fyrir dóm við þingfestingu málsins 7. júní sl. og viðurkenndi brot sín eins og þeim er lýst í ákæru. Játning ákærða er í samræmi við gögn málsins. Brot hans teljast því nægjanlega sönnuð og varða þau við tilgreind lagaákvæði í ákæru. Að þessu virtu þykja vera efni til að leggja dóm á málið á grundvelli 125. gr. laga nr. 19/1991.

II.

Við úrlausn málsins skal eftir því sem við á líta til ákvæða 77. gr. almennra hegningarlaga nr. 19/1940 og 5. mgr. 100. gr. umferðarlaga nr. 50/1987.

Eins og að framan er rakið hefur ákærði verið sakfelldur fyrir að brjóta 21 rúðu í Grunnskóla Borgarness. Í málinu liggur ekkert haldbært fyrir um fjárhagslegt umfang þess tjóns sem af broti ákærða hlaust og verður að virða vafa um það honum í hag.

Við ákvörðun refsingar þykir mega telja ákærða til málsbóta að honum hefur ekki áður verið gerð refsing og einnig að hann játaði brot sín án undandráttar fyrir dómi.

Með vísan til þess sem að framan er rakið og að brotum ákærða virtum, sem og með vísan til ungs aldurs ákærða er hann framdi brotin, þykir refsing hans hæfilega ákveðin 30 daga fangelsi og 270.000 króna sekt til ríkissjóðs og komi 20 daga fangelsi í stað sektarinnar verði hún eigi greidd innan fjögurra vikna frá birtingu dómsins. Eftir atvikum þykir með heimild í 57. gr. almennra hegningarlaga nr. 19/1940 mega fresta fullnustu fangelsisrefsingar ákærða og skal hún falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Þá þykir rétt, svo sem krafist er í ákæru og með vísan til 101. og 102. gr. umferðarlaga nr. 50/1987, að svipta ákærða ökurétti í þrjú ár frá birtingu dóms þessa að telja.

Með vísan til 1. mgr. 165. gr. laga nr. 19/1991 um meðferð opinberra mála dæmist ákærði til að greiða allan kostnað sakarinnar. Samkvæmt framlögðum sakarkostnaðaryfirlitum og fylgigögnum þeirra dæmist ákærði til að greiða 27.300 krónur vegna töku blóðsýna og 24.816 krónur vegna rannsókna á blóð- og þvagsýnum. Hins vegar eru ekki efni til að fallast á lið að fjárhæð 18.675 krónur á sakarkostnaðaryfirliti, dags. 13. desember 2005. Ákærði greiði því sakarkostnað samtals að fjárhæð 52.116 krónur.

Dóm þennan kveður upp K-kk-nf H-kk-nf, settur héraðsdómari.

D Ó M S O R Ð:

Ákærði, H-kk-nf I-kk-nf W-kk-nf, sæti fangelsi í 30 daga en fullnustu refsingarinnar skal frestað og skal hún falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 270.000 króna sekt til ríkissjóðs og komi 20 daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í þrjú ár frá birtingu dóms þessa að telja.

Ákærði greiði 52.116 krónur í sakarkostnað.

K-kk-nf H-kk-nf.